Tehniki dostopa s trki ali kolizijski protokol

Aktivnost

## Tehniki dostopa s trki (Aloha in CSMA) - kolizijski protokol

Pri načinu dostopa do prenosnega medija, kjer si delovne postaje delijo skupni prenosni kanal, lahko prihaja do trkov med posameznimi okvirji. Metodi, ki uporabljata način dostopa s trki, sta Aloha in sodostop z zaznavanjem nosilca ali CSMA (Carrier Sense Multiple Access). Protokol Aloha so pred leti uporabili za povezavo računalnikov med otoki havajskega otočja na isti radijski frekvenci. Metoda je predhodnica kasnejših protokolov, ki so jo zaradi enostavnosti algoritmov dostopa dokaj hitro zamenjali. Protokol CSMA je temelj skoraj vseh izpeljank protokolov, ki so se razvijali in se še razvijajo na področju krajevnih omrežij. Ti protokoli so bolj znani pod imeni: Ethernet, Fast Ethernet, Gigabit Ethernet in brezžični LAN.

Prvotna značilnost protokola Aloha je bila, da je pošiljatelj oddal podatke poljubno, ne da bi predhodno preveril zasedenost prenosnega medija. Pogosto v istem trenutku oddaja podatke tudi drug pošiljatelj. Na ta način pride do trkov podatkovnih okvirjev različnih uporabnikov. Pošiljatelj mora v času oddajanja podatkov prisluškovati prenosnemu mediju ali spremljati, kaj se dogaja z okvirjem. Če spozna, da je pri prišlo do trka, ga mora ponovno oddati. Ta enostaven način dostopa omogoča majhno izkoriščenost prenosnega medija, nekje do dvajset odstotkov.